****

**DAUGAVPILS PILSĒTAS PAŠVALDĪBA**

Reģ. Nr. 90000077325, K. Valdemāra iela 1, Daugavpils, LV-5401, tālr. 65404344, 65404365, fakss 65421941

e-pasts: info@daugavpils.lv www.daugavpils.lv

 **L Ē M U M S**

Daugavpilī

2021.gada 14.oktobrī **Nr.676**

 (prot. Nr.41, 39.§)

Par zemes vienības, kadastra apzīmējums 0500 001 6502,

daļas nodošanu bezatlīdzības lietošanā

Pamatojoties uz likuma “Par pašvaldībām” 14.panta pirmās daļas 2.punktu, 15.panta pirmās daļas 4.un 6.punktu, 21.panta pirmās daļas 27.punktu, Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 5.punktu, trešo daļu, 3.1 daļu, ceturto un sesto daļu,

ņemot vērā, ka zemes vienība ar kadastra apzīmējumu 0500 001 6502, Stacijas ielā 45A, Daugavpilī, 14762 m2 platībā reģistrēta Daugavpils pilsētas zemesgrāmatas nodalījumā Nr.4369 uz Daugavpils pilsētas pašvaldības vārda, zemes vienībai noteikta kadastrālā vērtība 129683 EUR, zemes vienība atrodas Daugavpils pilsētas pašvaldības iestādes “Sporta pārvalde” (turpmāk – Sporta pārvalde) bilancē, zemes vienībai noteikts nekustamā īpašuma lietošanas mērķis – pārējo sabiedriskās nozīmes objektu apbūve (kods 0908),

ņemot vērā Profesionālās ievirzes sporta izglītības iestādes “Daugavpils Ledus sporta skola” (turpmāk – Daugavpils Ledus sporta skola) 2021.gada 22.septembra iesniegumu Nr.1.11/29 “Par Āra slidotavas laukuma izvietošanu” (reģ.Daugavpils pilsētas pašvaldības Īpašuma pārvaldīšanas departamentā 23.09.2021. ar Nr.2304/5.1.-1.),

ņemot vērā Domes Īpašuma un mājokļu komitejas 2021.gada 7.oktobra atzinumu, Domes Finanšu komitejas 2021.gada 7.oktobra atzinumu, ievērojot sabiedrības intereses un lietderības apsvērumus, atklāti balsojot: PAR – 13 (I.Aleksejevs, P.Dzalbe, A.Elksniņš, A.Gržibovskis, L.Jankovska, I.Jukšinska, V.Kononovs, N.Kožanova, M.Lavrenovs, I.Prelatovs, V.Sporāne-Hudojana, M.Truskovskis, A.Vasiļjevs), PRET – nav, ATTURAS – nav, **Daugavpils dome nolemj**:

1. Nodot bezatlīdzības lietošanā, bez apbūves tiesības, Daugavpils Ledus sporta skolai, reģ.Nr.40900021086, juridiskā adrese Stacijas ielā 47A, Daugavpilī, uz 5 (pieciem) gadiem, ik gadu laika periodā no 1.novembra līdz 31.martam, Daugavpils pilsētas pašvaldības īpašumā esošās zemes vienības, kadastra apzīmējums 0500 001 6502, Stacijas ielā 45A, Daugavpilī, daļu 1400 m2 platībā, turpmāk tekstā – Zemesgabals, (pielikumā shēma) āra slidotavas ierīkošanai.
2. Daugavpils Ledus sporta skola ir tiesīga izmantot Zemesgabalu tikai šī lēmuma 1.punktā paredzētajam mērķim.
3. Daugavpils Ledus sporta skolai ir pienākums nekavējoties nodot Zemesgabalu Daugavpils pilsētas pašvaldībai, ja:
	1. tiek izbeigts līgums par Zemesgabala nodošanu bezatlīdzības lietošanā pirms lēmuma 1.punktā norādītā termiņa;
	2. iestājies lēmuma 1.punktā noteiktais termiņš;
	3. Zemesgabals tiek izmantots pretēji nodošanas bezatlīdzības lietošanā mērķim;
4. Sporta pārvaldei uzdot noslēgt līgumu par Zemesgabala bezatlīdzības lietošanu, nodrošināt kontroli un Zemesgabalu nodot Daugavpils Ledus sporta skolai ar nodošanas-pieņemšanas aktu.
5. Bezatlīdzības lietošanas līgumā paredzēt, ka:
	1. Daugavpils Ledus sporta skola atbild par visu esošo inženiertehniskās apgādes tīklu saglabāšanu, kā arī nodrošina ekspluatācijas dienestu darbiniekiem iespēju brīvi piekļūt inženiertehniskās apgādes tīkliem, nodrošina Zemesgabala uzturēšanu, sedz ar to saistītos izdevumus;
	2. ievērot Zemesgabalam noteiktos apgrūtinājumus un aprobežojumus, arī ja tie nav ierakstīti zemesgrāmatā;
	3. nepieļaut darbību, kas pasliktina citu zemes lietotāju vai īpašnieku zemes kvalitāti un aizskar likumīgās intereses.

Pielikumā: Zemesgabala, kadastra apzīmējums 0500 001 6502, Stacijas ielā 45A, Daugavpilī, daļas 1400 m2 platībā, shēma.

Domes priekšsēdētājs *(personiskais paraksts)* A.Elksniņš